b'\n_START_ARTICLE_\nMito\n_START_SECTION_\nHistori\n_START_PARAGRAPH_\nEnsimm\xc3\xa4iset Yamaton kansan asukkaat asettuivat Miton alueelle 500-luvulla. Heian-kauden lopulla Baba Sukemoto, Taira-klaanin sotaherra muutti Mitoon ja rakennutti sinne linnan. Miton linna vaihtoi aikojen mittaan omistajaa useita kertoja. 1500-luvulla daimio Satake Yoshinobu valloitti sen, mutta joutui luovuttamaan linnan Tokugawa Ieyasulle vuoden 1603 Sekigaharan taistelussa. Ieyasun pojasta Tokugawa Yorifusasta tuli t\xc3\xa4m\xc3\xa4n j\xc3\xa4lkeen Miton linnanherra. Yorifusa kuului yhteen niist\xc3\xa4 kolmesta Tokugawa-suvun haarasta, jotka yll\xc3\xa4pitiv\xc3\xa4t linnoituksia Edon ymp\xc3\xa4rill\xc3\xa4. Togukawan suku hallitsi Mitoa aina 1800-luvun puoleen v\xc3\xa4liin, kunnes Edon sotilashallinto syrj\xc3\xa4ytettiin._NEWLINE_Nykyinen Miton kaupunki muodostettiin 1. huhtikuuta 1889, ja sen v\xc3\xa4kiluku oli tuolloin 25\xc2\xa0000. Mitosta tehtiin prefektuurin p\xc3\xa4\xc3\xa4kaupunki, ja vuonna 1900 J\xc5\x8dban-linja yhdisti kaupungin Tokioon. Vuoteen 1910 menness\xc3\xa4 puhelinlinjat ja s\xc3\xa4hk\xc3\xb6valaistus saatiin koko kaupunkiin. Vaikkakin kolme nelj\xc3\xa4sosaa kaupungista paloi maan tasalle toisen maailmansodan lopussa, kohosi kaupungin v\xc3\xa4est\xc3\xb6luku 70\xc2\xa0000:n vain muutamassa vuodessa ja jatkaa kasvuaan yh\xc3\xa4._NEWLINE_Nykyisin Mito on p\xc3\xa4\xc3\xa4asiassa hallinnollinen ja kaupallinen keskus. Suurin osa prefektuurin teollisuudesta sijaitsee Tsukuban kaupungin ymp\xc3\xa4rill\xc3\xa4. Mitoon on my\xc3\xb6s kasvanut pienimuotoista turismia l\xc3\xa4hinn\xc3\xa4 Kairaku-enin puiston houkuttelemana. My\xc3\xb6s paikalliset museot, jotka ovat keskittyneet Tokugawa-suvun historiaan, vet\xc3\xa4v\xc3\xa4t yleis\xc3\xb6\xc3\xa4.\n_START_SECTION_\nLiikenne\n_START_PARAGRAPH_\nMiton rautatieasema sijaitsee J\xc5\x8dban-linjan varrella ja J\xc5\x8dban-moottoritie yhdist\xc3\xa4\xc3\xa4 kaupungin Tokioon ja Tsukubaan etel\xc3\xa4ss\xc3\xa4 sek\xc3\xa4 Hitachiin ja Iwakiin pohjoisessa. Suigun-linja kulkee pohjoiseen K\xc5\x8driyamaan ja Mito-linja l\xc3\xa4nteen Oyamaan. L\xc3\xa4heisin suuri lentokentt\xc3\xa4 on Naritan kansainv\xc3\xa4linen lentoasema.'